
Om forfatteren

Anette Hemming (f. 1990) er fra Bærum. Hun debuterte med Kartografen i 2022, som mottok gode kritikker og ble solgt til flere land. Menneskedyret er hennes andre roman.

Om boken

En sen høstkveld forsvinner den kinesiske utvekslingsstudenten Jia sporløst i Oslo.

Politietterforsker Oda Pedersen får saken. Sporene leder henne til universitetet og evolusjonsbiologien. Snart avdekker Oda et miljø der instinktene styrer og kun de sterkeste av oss har rett til å leve.

Samtidig holder den norske studenten Susanne seg i skjul med minner om en natt hun ønsker å glemme. Nå må hun søke dekning fra en mann, og fra sannheten om hva som skjedde den natten Jia forsvant.

Ett liv i seg selv er uten hensikt. For å finne en mening må du se lenger enn livet, lenger enn døden, du må se på dine barn, på generasjonene som skal komme, og spre deg så langt og så bredt som du mestrer. For de sterkeste av oss finnes ingen død eller ende.

 

Didrik Loch, evolusjonsbiolog


Prolog

Om jeg ikke dør nå, skal alt bli annerledes.

Det kommer et gisp, fra dypet av mine egne lunger. Jeg får luft, snapper etter livet som vender tilbake, for det finnes krefter i meg som fortsetter å kjempe. Instinkter som roper, som rett og slett nekter. Jeg strekker meg etter en utgang, noe å åpne for å komme meg vekk, men jeg er ikke alene. Med et rykk dras jeg tilbake, og kampen fortsetter.

Et par hender rundt halsen. Hvite, små lyn foran øynene. Jeg skulle aldri ha kommet hit, aldri reist fra Zunhua. Fra mamma og pappa. Gi meg én ny sjanse, og jeg vil følge naturens regler.

En siste gang. Jeg er nødt til å prøve. Klorer mot ansiktet, prøver å bite, men kroppen min har ikke våpen, bare lyder. Skriket mitt stiger og stilner mens vi virvler i kaos. Hender og føtter, bein og muskler.

Ett menneske som dreper, og ett som vil leve.


Susanne

Susanne rykket til, våknet med en følelse av å falle. Pustet inn og ut, fortsatt forvirret, før hun kjente madrassen under seg. Et fast underlag. Hun registrerte de velkjente omgivelsene, sitt eget soverom, og skjøv seg opp på albuene. Kunne ikke se noen andre.

Hun akte seg helt opp i sengen, til hun satt med ryggen mot veggen. Fikk oversikt over hele rommet. En haug med klær lå på gulvet, og vesken var slengt innunder skrivebordet. Sidene i Finansiell styring-boken bølget seg under en flekk av øl eller Red Bull, noe hun hadde trengt for å holde kvelden gående.

Hun dro dyna opp til under armene. Det var kaldt, hun var helt naken under. Rommet luktet svakt av svette, men også umiskjennelig av alkohol. Det la seg i huden, i håret. Over det hele som et fuktig, tungt teppe.

Det var ingen andre i rommet. Bare henne, bare denne sengen. Dyna som var på vei ut av det grå trekket. To hodeputer, den ene bak ryggen, den andre på gulvet. Enda en lukt, av noe fremmed. En kropp som ikke var hennes.

Hun klamret dyna mot kroppen mens hun dyttet seg ut til sengekanten, til de bare føttene nådde gulvet. Lot dyna legge seg som en tykk hale bortover gulvet, mens hun gikk mot den lukkede soveromsdøren. Kjente på dørhåndtaket at den var låst.

Hun ble stående og lytte, før hun vred om låsen. Skjøv døren forsiktig på gløtt ut mot fellesarealet. Lyset var på, og døren til badet sto åpen, gapte mot henne og viste en henslengt t-skjorte på flisene. Resten av leiligheten besto av en kjøkkenkrok og et lite spisebord. Ingen vinduer, bare blekgule vegger, og den alltid lukkede døren inn til det andre soverommet. Det skulle bodd noen der, men helt siden hun flyttet inn hadde rommet vært avstengt i påvente av renovering etter en tidligere beboers utskeielser. Nå var det bare de to spisebordstolene som vitnet om at leiligheten var ment for én person til.

Susanne kjente kvalmen stige. Rundt stolbeinene lå grønne perler, hulter til bulter, som vrakrester etter en eksplosjon. Hun lot dyna falle, gikk ned på alle fire og rasket perlene sammen. De brant i håndflaten mens hun bar dem mot søppelkassen. Der trillet de ned mellom tørkepapir og bananskall, alt som skulle bort og brennes, og hun knyttet posen igjen med det samme.

Hun gikk inn på badet og låste døren. Fikk et glimt av seg selv, sin egen nakenhet, i speilet over vasken. Under øynene lå et svart dryss av gammel sminke. Håret var stritt med små, lyse floker, helt ned mot de bleke brystene. Hun orket ikke å se, snudde seg vekk for å skru på dusjen.

Med lukkede øyne, mens det varme vannet skylte vekk luktene, tillot hun seg endelig å huske.

Inntrykket av mannen var tydeligere enn selve ansiktet. Det var noe med kontrastene, det veldig lyse mot det mørke. Den hvite huden og de krasse blå øynene, innrammet av svart – både håret og klærne. Navnet var glemt. Hun kunne ikke huske å ha sett ham smile.

Pulsen gikk mørk og dump gjennom brystet. Hun skrudde av vannet og pakket seg inn i et håndkle. Gikk tilbake på soverommet og åpnet den nederste skuffen i nattbordet. Dro hånden langsmed skuffebunnen, til hun fant konvolutten fra DNB. «Her er ditt nye bankkort», sto det på arket på innsiden. Da hun brettet det ut, falt restene av rullingsen ut.

Hun dro gardinen forsiktig til side og åpnet vinduet på gløtt. Fikk et glimt av dagslyset, mildt og vennlig.

Hånden skalv mens hun balanserte den halvrøykte jointen mellom peke- og langfingeren og tente den. Smaken av urter og aske rullet mykt over tunga før hun sakte slapp den ut mellom leppene.

Da hun var ferdig, begynte hun å rydde. Først sengen – det gamle sengetøyet i skittentøyskurven – deretter rommet. Alt hun kunne se, måtte bort. Hun gikk tilbake til badet, plukket med seg den bortslengte t-skjorten, før pulsen økte på nytt. Enda en perle lå langsmed dørlisten. Hun presset den ned i glipen mellom hankene i den sammenknyttede søppelposen.

Mens hun gikk gjennom gangen med søppelposen i den ene hånden og skittentøyskurven slepende etter seg i den andre, gjorde hun sitt beste for ikke å tenke på jenta. De lukkede øynene og hodet som sank ned i madrassen.

Stemmen hennes som hvisket: I know what you did.


Oda

De urørte bollene duftet kardemomme, der de lå pent og nylig opptint i en rødrutete serveringsbolle. Solveig og Reidar Løken var i starten av 70-årene. Oda så mattheten i gifteringene, gullet som hadde falmet på fingrene som nå klemte så hardt i hverandre at det ikke lenger kunne kalles et kjærtegn.

Huset var enkelt og jordnært, sannsynligvis ganske likt som da de flyttet inn for et liv siden. På furuveggen hang bilder av barna deres, fire stykker, fra eldst til yngst. På enden var en jente med rampete øyne og et dryss brune fregner over nesen.

«Så hun druknet?» spurte Solveig.

«Alt tyder på det, selv om vi ikke kan fastslå dødsårsaken», svarte John Persvik.

Etter mer enn én måned i vannet var kroppen så oppløst at bare en DNA-prøve kunne fastslå identiteten hennes. Å la dem se datteren en siste gang hadde vært uaktuelt.

«Vi har undersøkt bredt, men ingen vitner har sett Rita etter at hun ble observert på videoopptaket ved Bjørvika. Det er også her telefonsignalene opphører. Vi tror mobilen ble ødelagt da hun falt i vannet.»

Alle i rommet hadde sett opptaket. Den langsomme, ustø gangen talte for seg selv. Rita Løken fikk 36 år på jorda, de siste av dem hardere enn for de fleste. Da foreldrene meldte henne savnet, hadde de ikke sett henne på fire uker, uten at det nødvendigvis ga grunn til bekymring. De hadde meldt henne savnet flere ganger tidligere, med stadig økende antall dager siden siste kontakt.

«Strømmen i fjorden har tatt henne med seg sørover, til skjæret ved Bunnefjorden, hvor hun har blitt liggende over lengre tid», oppsummerte Persvik.

Reidars ansikt hardnet i en tapper erkjennelse. «Da er det over.»

Solveig svarte ved å krølle seg sammen inntil brystet hans. Han la armen om henne, før han kremtet anstrengt.

«På en måte er det som om … som om jeg endelig kan puste.»

Hun rygget ut av omfavnelsen.

«Vi har fortsatt tre nydelige barn, Solveig. Vi er besteforeldre til fem.»

«Hva med voldsbølgen mot de prostituerte?» spurte hun spakt. «Det var overalt i media for et par måneder siden. Det var til og med et drapsforsøk, men jeg leste aldri at dere fant han som gjorde det …»

«Rita var ikke prostituert», sa Reidar bestemt.

Denne gangen var det Solveigs ansikt som hardnet.

«Rita var narkoman», sa hun. «Hun ville gjort alt for å få tak i det hun trengte.»

Ektemannens avsky var et tynt og pistrete skjold. Sannheten var at han ville vært dum om han ikke selv hadde tenkt tanken.

«Ingen av Ritas bekjente kjenner til at hun prostituerte seg», svarte Persvik diplomatisk. «Rita er alene på overvåkningsvideoen, og vi har ikke funnet noe som indikerer at hun var sammen med noen andre den natten …»

«… og hun var narkoman», snerret Solveig. «Så hun har bare seg selv å takke, ikke sant?»

Persvik skjøv et visittkort over bordet. Ikke sitt eget, deres arbeid var avsluttet, men fra krisehjelpen som kunne kaste små plastre i retning de etterlatte.

«Dere trenger sikkert ro for å fordøye dette.»

Solveig gjorde ikke tegn til å ta visittkortet, men Reidar lente seg fram. Holdt det som en skatt mellom hendene.

«Jeg ga opp for lenge siden. Endelig kan vi sørge ordentlig over jenta vår, som forsvant for mange, mange år siden. Se på barna våre …»

Men Solveig ville ikke se mer, hun gravde ansiktet ned i hendene.

«Tre fantastiske mennesker, som har gitt oss fem barnebarn. Endelig kan vi vie tiden vår til dem som faktisk lever.»

Bilturen tilbake til Politihuset var lang og mutt. Persvik var stille, slik han alltid var når det ikke fantes mer å si om arbeidet, og Oda var rastløs. Etter flere uker med hardt arbeid endte etterforskningen i verst tenkelige antiklimaks: ingen resultater, ikke engang indikasjoner på drap. Hun ville kategorisere den siste måneden som en tørke, med det hun mislikte aller mest: begivenhetsløse dager.

Persviks mobil dirret lydløst i midtkonsollen.

«Ukjent nummer», leste hun, før han rakk å spørre. «Ikke lagret i kontaktlisten.»

Etter en liten tenkepause pekte han mot bilens høyttaler. Oda aksepterte anropet, trykket på knappen som fikk samtalen til å fylle kupeen.

«Det er Millie Taffø fra Nytt perspektiv», sa en hektisk stemme. «I anledning gjenopptakelsen av Victoria Våglands sak og de sakkyndiges uenighet i tilregnelighetsspørsmålet, ønsker vi å få bekreftet noen opplysninger i Kartografen-saken.»

«Ikke interessert», sa Persvik.

«Stemmer det at broren hennes, som aldri ble dømt, var involvert i …»

Persvik pekte iltert mot mobilen, forlangte at Oda skulle legge på. Da den korte summetonen døde ut, ble de igjen sittende i taushet.

Det var Kartografen-saken som hadde ført dem sammen for noe som føltes som et liv siden, ettersom hun og Persvik hadde tilbrakt de fleste arbeidsdager sammen i tiden som fulgte. Til tross for at hun ikke var av den sentimentale sorten, kunne hun ta seg i å lengte tilbake.

Persvik hadde strukket ut en hånd, han hadde valgt henne ut til det som skulle bli en av landets mest omtalte drapssaker. Og til slutt var det Oda som hadde forstått hvordan det hele hang sammen, at det var Victoria Vågland som sendte sine ofre kart – en slags advarsel – før hun slo til der hvor kartet bestemte.

«Hvordan vet de om broren hennes?» spurte hun. «Navnet hans har vært unntatt offentligheten.»

«Uten anstendighet kan man finne ut av det meste.»

At Kartografen-saken nå, flere år senere, skulle rippes opp i med nye spørsmål om gjerningskvinnens psyke, hadde ikke Oda forutsett. Men broren hadde med jevne mellomrom streifet tankene hennes, ikke som en trussel, mest som et åpent spørsmål: Hvor var han nå? Hva skjedde etter at hans eneste familiemedlem ble sendt i fengsel, og han ble alene i verden?

«Tror du Victoria Vågland kan bli vurdert utilregnelig?»

«Det har jeg ingen interesse av å spekulere på», svarte Persvik. «Det var hun som drepte de menneskene, utover det er det verken vår eller medias oppgave å bestemme om, hvordan eller hvor lenge hun skal sone. Om de ringer deg, holder du munn, er det forstått?»

«Ja da, pappa.»

Han ble stille, og hun tok seg selv i å angre. Det malplasserte ordet pappa smakte vondt i munnen, det sendte tankene tilbake til sykehuset og testen hun hadde tatt to uker tidligere. Ifølge legen kunne hun forvente svar når som helst.

«Pappa …», gjentok han lavt, før han hardnet på nytt. «Du må slutte å la deg distrahere av media, Oda.»

Nå som de på sitt vis hadde lært hverandre å kjenne, visste hun at nedlatenhet var en av grunnpilarene i personligheten hans. Noen ganger kunne hun til og med le av det hele, for etter tre år hadde det vokst fram en forståelse, kanskje til og med et slags bånd, mellom drapsavsnittets leder og henne. Han kjente henne godt nok til å vite at hun ikke hadde interesse av å snakke med journalister.

«Jeg kan ikke tro at han ga henne opp», sa Persvik.

«Hva?»

«Rita Løken. Jeg forstår ikke hvordan en far kan gi opp sin egen datter.»

Oda lente seg tilbake i setet. Kunne fortalt ham om sykdom – om skyld og frykt og bånd som sakte slites ned – men vendte i stedet tankene tilbake til de gode tidene, da det ikke var en gentest, men Norges største drapssak som holdt henne våken om nettene.


Jia

To måneder tidligere

Jeg drømte om noe. Et farvel. Jeg husker ikke hvilket, ansiktene deres fløt sammen, og brått rykker en ukjent stemme meg ut av det hele.

«We are arriving at Oslo Airport.»

Flyvertinnens aksent er rar og syngende, øynene nesten turkise. Hun gir meg et blaff av et smil, før hun fortsetter nedover midtgangen. Med lange, utstuderte steg inspiserer hun de andre passasjerene. Blonde og lysebrune bakhoder, iblandet de ravnsvarte utenlandske, lik mitt eget.

Jeg tar av meg headsettet. Lener meg mot vinduet for å se det nye landet.

Under meg ligger et teppe av åkre. Små, spredte hus står langs landeveien, mellom flekkete skog og brungrønne enger. Så smått, så ensomt de bor der nede. Et blekt land med tomme flater.

Jeg tvinner de grønne perlene på armbåndet. Holder meg fast mens vi dundrer ned på rullebanen.

Det knirker i joggeskoene mine gjennom gangen på flyplassen. Jeg går langt, følger mengden, til jeg når bagasjebåndet. Venter bak den gule streken til jeg ser trillekofferten. Rundt håndtaket henger lappen med den gamle adressen min og telefonnummeret som ikke lenger virker.

Flyplassen i Beijing er en av de travleste i verden, denne er som et bibliotek like før stengetid. Da jeg går ut av svingdørene, er jeg i Norge. Allerede er det som om luften har sluttet å dirre, som om 90 prosent av verden er forsvunnet og bare det nødvendigste står igjen. Et par busser venter utenfor, ikke mer. Det er ikke vanskelig å finne den riktige.

Idet jeg setter meg i setet, kjenner jeg et sug i magen. Jeg er alene i verden, har både lengtet og angret, og nå slår bussdørene igjen.

Vi kjører forbi små hus, mest trær og åkre. Ingen biler krysser inn i vår fil, de glir bare lett forbi vinduet, og alt er så stille. Ingenting her minner om Beijing, men synet av åkrene sender meg tilbake til Zunhua. Til innhøstingen, mamma og pappa på åkeren, og hveteaksene som kiler mot overarmene.

I taket helt foran i bussen henger det en liten skjerm. Den er vendt mot oss. Nyheter og reklame ruller over skjermen, alt sammen på norsk. Avstanden materialiserer seg i hvert eneste bilde. I ansikter som ikke ligner mitt.

Et nytt bilde dukker opp på skjermen, så universelt at jeg straks skjønner hva det gjelder, til tross for at jeg ikke kan språket. To kvinner fotografert bakfra mens de lener seg mot en bil. Anonyme bakhoder, korte skjørt og støvletter. Hviskende prøver jeg å uttale det første ordet, før det andre, som jeg allerede forstår: Advarer prostituerte …

Tittelen forsvinner etter noen sekunder. Også åkrene blir borte utenfor vinduet. Det må være Oslo som åpner seg opp. Et glimt av noe hektisk, bygninger som blir høyere, før de forsvinner igjen. Kanskje er det bare så vidt en by, denne hovedstaden med 700 000 innbyggere?

Mobilen ringer. Viser et bilde av onkel på skjermen, fars yngre bror, som reiste av gårde for å jobbe med hodet i stedet for med hendene. Først som student, deretter som ingeniør med verden for sine føtter.

«Xiǎo Jia», hilser han, og før jeg rekker å svare, fortsetter han på norsk: «Velkommen til Norge.»

Det ligner nok på engelsk til at jeg forstår det. Jeg forteller at flyturen gikk bra og at jeg sitter på bussen, alt har gått som det skal.

«Tenk at det har gått fem år siden vi så hverandre sist. Vi gleder oss til å få besøk, til å ha en datter i huset.»

Bare én gang, i barnlig lengsel etter en kusine, spurte jeg dem om barnet jeg tok for gitt, ville komme. Og de voksne begynte å hysje. Det var bare meg, og slik forble det i Wáng-familiens langstrakte linje, for det finnes ting selv ikke en ingeniør kan bygge.

«Det blir godt å se dere også.»

Igjen tvinner jeg en grønn perle. Føler at jeg spiller, det finnes bare løgner i munnen. For jeg har kommet hit for å utsette, kanskje til og med for å gi etter for unevnelige krefter.

«Jeg har lovet faren din å passe godt på deg, Jia. Husk at det ikke er alle som får denne muligheten.»

Han snakker om de andre døtrene i landsbyen. En kul på magen, en hånd å leie, bare de færreste kommer til storbyene, for ikke å snakke om til den andre siden av kloden.

Så vidt jeg vet, har alle endt opp akkurat der de skal være. Til og med jenta i huset ved siden av vårt, hun som døde altfor ung, fant til slutt sin plass, i livet etter. Jeg tenker på henne oftere enn jeg burde. Noen ganger, når jeg er på mitt svakeste, misunner jeg henne der nede i jorda. Fri for de forventningene som spiser meg levende.

«Jeg er veldig takknemlig.»


Oda

Oda lot sykkelen rulle. Veien helte nesten hele strekningen ned til sentrum, så hun trengte ikke å tråkke. Hus etter hus forsvant ut av sidesynet langs Ekebergveien mens bilene passerte, flere så nær at hun kjente trykket fra dem. Hun tok opp jakten på den bakerste og skiftet gir. Tråkket hardt og tungt til svettedråpene rant under hjelmen, men hun kom til å vinne.

Først da hun tråkket forbi bilene, slapp hun opp. Farten og bakken gjorde jobben, der hun seilte faretruende nedover. Kastet blikk mot sideveiene og bilene som kunne komme derfra, så raskt at hun ville måtte bråbremse med begge hender. Men det kom ingen biler. I dag kunne ingenting stanse henne, hun var en levende kule.

Da hun nådde Oslo sentrum, med alt sitt kaos, bremset hun motvillig ned for å slippe trikken forbi. På den ene siden av veien var det stukkaturer og franske balkonger, på den andre siden var veggene nedpissede og -taggede. Det styggeste av alt lå likevel foran henne. Gresset i den slitne parken var snauklipt med gule og tørre flekker, og på toppen lå Politihuset – en mur av grå plater og små, rødbrune vinduskarmer – men sett med riktige øyne: et slott som rommet alt et menneske trengte.

Hun trillet sakte forbi bommen og videre mot sykkelparkeringen, like håpefull som hun alltid var på at dette var dagen da den neste store saken skulle tilfalle henne.

Politihusets store, åpne publikumsområde i første etasje, omgitt av inngjerdede etasjer med lukkede dører, førte Odas tanker til tv-serier fra amerikanske høysikkerhetsfengsler.

Hun så ut over den folketomme hallen. Forestilte seg scener med oransjekledde menn som barket sammen på gulvet, mens det haglet skjellsord fra andre innsatte der oppe fra.

Sannheten var at hun fortsatt hadde til gode å se lokalet bli til noe annet enn et rolig passkontor. Hun gikk i retning trappen, på vei til sin vante plass i drapsavsnittet, da hun hørte noen rope.

«Oda Pedersen!»

Den jevngamle betjenten nådde henne igjen ved foten av trappen. Ansiktet virket kjent. Hun måtte ha sett ham her i gangene. Smilet var strålende, men litt for stort. Munnen bredte seg på tvers, fylte nesten hele det markerte kjevepartiet med tenner. I kombinasjon med de babyblå øynene fikk han en nærmest manisk utstråling.

«Stemmer», sa hun. «Har du et navn?»

Det lød hardere enn det var ment, men han lo. Da han la hodet litt til side, fikk hun bekreftet at det blonde håret var samlet i en knute. Man kunne si mye om gutter med man bun, men lite av det kunne sies ansikt til ansikt.

«Fritjof Laberg», sa han. «Saknetavsnittet. Jeg jobbet også på Rita Løken-saken.»

I et par uker tilhørte Rita Løken saknetavsnittet, før funnet av liket i Oslofjorden sendte henne i fanget på drapsavsnittet.

Oda la hånden på rekkverket for å signalisere at hun ville av gårde.

«Mye å gjøre hos dere?» spurte han.

Vanligvis ville spørsmålet vært overflødig. Antall saker overgikk antall etterforskere, og spesialistene i drapsavsnittet hadde det med å forsvinne til bedre betalte stillinger i Kripos og PST så snart de savnet familievennlige arbeidstider. For Oda hadde det ingenting å si. Hun arbeidet døgnet rundt om hun kunne.

«Vi har nok», sa hun mens hun igjen kjente på rastløsheten etter de siste sakene, avgjort uten kamp, uten kløkt.

Fritjof lot seg ikke avfeie, og hun ante at han hadde noe å fortelle, utover den obligatoriske småpraten.

«Vi fikk inn noe interessant i går», sa han.

Hun spisset ørene, kunne la seg engasjere av en god savnetetterforskning, men han skulle visst ruge på det han visste.

«Og hva er det?»

Smilet hans vokste, gjorde kjeven enda bredere.

«En kvinne, 21 år gammel. Ikke sett siden lørdag kveld.»

Ung kvinne, borte i ett og et halvt døgn. Det kunne være alt eller ingenting, sannsynligvis det siste. Fikk de ikke inn slike saker nesten ukentlig? Det så ikke ut til at Fritjof lot seg affisere av at blikket hennes søkte seg oppover trappetrinnene.

«Hun er litt mystisk», fortsatte han. «Utvekslingsstudent fra Kina, som har vært i Norge i to måneder. Det var en medstudent på Handelshøyskolen BI som meldte fra, men ifølge henne kjenner de ikke hverandre godt. De går i samme klasse, men klassen er så stor at man kan gå alle årene uten å hilse.»

Mobilen vibrerte i hånden. Et norsk telefonnummer, ikke noe navn. Det kunne være hvem som helst, det kunne være legekontoret, og før hun visste ordet av det, hadde hun avvist anropet. Hun var ikke klar.

«Vi har faktisk bedt drapsavsnittet om bistand», fortsatte Fritjof.

«Mistenker dere at det har skjedd noe kriminelt?»

Det tikket inn en sms. Først da hun leste starten av den, slapp den ekle kulden taket. Det var ikke testresultatene, men journalisten fra Nytt perspektiv. Jeg har noen spørsmål om …

«Vi har noen meldinger», sa Fritjof.

«Hva slags meldinger?»

Han prøvde å holde tilbake smilet. Ante vel at han hadde henne på kroken.

«Noe som kan tyde på at hun ikke har forsvunnet frivillig, men jeg bør ikke si for mye …»

Oda hadde aldri hatt en bror, men akkurat nå – ansikt til ansikt med dette ivrige, gutteaktige vesenet – så hun seg selv slå ham, på akkurat samme måte som hun hadde sett venninner plante en neve i magen på et irriterende søsken.

«Så hvorfor forteller du meg dette?»

«Vi kunne trenge en som deg», sa han. «Folk snakker om deg, spesielt nå som Kartografen-saken er tilbake i avisene. De sier at det var du som gjorde jobben. At du er rå, en skikkelig maskin, selv om du tar mye plass …»

Et advarende blikk fikk ham til å unnskylde seg:

«Jeg liker damer som tar plass! Bare se på deg, du er jo …»

Han tenkte seg om. Det skulle bli spennende å høre hvilket tvetydig kompliment han kokte i hop.

«Du er som Lara Croft.»

Oda rynket på nesen.

«Tomb Raider?» presiserte Fritjof. «Tidenes spillheltinne?»

Hun fikk opp et uklart bilde av en kvinne i magetopp med struttende pupper. Klarte ikke å la være å se ned på sin egen kropp, smal og gutteaktig under skjorten.

«Sier folk det?»

«Ikke det om Lara Croft, men du er ganske lik.» Han lo en trillende latter, klødde seg på den lett fregnete underarmen. «Det er litt old school, men da jeg var tenåring, var jeg helt besatt av det spillet.»

Hun trakk pusten dypt, ville ikke dykke lenger ned i hva som lå i denne sammenligningen.

«Kom igjen, Fritjof. Hva slags meldinger er det dere har i savnetsaken?»

«Et rop om hjelp.»

Hun ventet på mer, men Fritjof bare smilte og ristet hemmelighetsfullt på hodet.

«Navnet kan du i hvert fall gi meg.»

«Hun heter Jia Wáng. Jeg tror noe har skjedd med henne.»

Et rop om hjelp, en person i umiddelbar fare. Fritjofs kryptiske rapport vekket ikke bare nysgjerrigheten, den klødde som skorpen på et sår.

«Vi får se hva drapsavsnittet kan gjøre.»

«Det hadde vært topp å ha deg med på laget.» Fritjof formet hendene til små pistoler, skjøt ut i luften som et barn som hadde spist for mye sukker. «Vi trenger en krigerprinsesse.»

Oda ignorerte de pekende fingrene så godt hun kunne, og begge ignorerte det faktum at verken Oda eller Fritjof kunne ta slike beslutninger, Lara Croft eller ei. Kontorsladder om storslåtte evner endret ikke det faktum at de var for småmus å regne. Og blant alle de store rottene på huset satt den største og eldste av dem på nettopp drapsavsnittets trone.

